Steinunn Gyðu- og Guðjónsdóttir, talskona Stígamóta, segir jákvætt að Guðni Bergsson, fyrrverandi formaður KSÍ, hafi stigið til hliðar í kjölfar tíðinda síðustu daga. Það kemur henni hins vegar á óvart að stjórnin hygist sitja áfram eftir það sem á undan er gengið og telur hana þurfa að endurnýja umboð sitt. Það þurfi að gerast strax og ekki dugi að bíða fram í febrúar eins og stjórnin hefur tilkynnt, en þá fer ársþing KSÍ fram.
Þarna er klárlega verið að stíga einhver skref og ég held að það hafi verið rétt ákvörðun hjá formanninum að stíga til hliðar. Og það er búið að gera þarna einhverjar breytingar á landsliðinu en ég velti því alveg fyrir mér hvort að stjórninni sé stætt á því að sitja áfram án þess að endurnýja umboð sitt. Geta beðið? Mér finnst það fulllangt að bíða og ég velti því fyrir mér hvað aðildarfélög KSÍ séu tilbúin að bíða lengi með þetta og auðvitað er þetta félaganna í KSÍ að senda skilaboð til stjórnarinnar til þess að fá að velja sér hvaða félög vinna úr þessari krísu.